Maarup Kirke
Maarup Kirke, nu nedtaget kirke ved Lønstrup vest for Hjørring. Den hvidkalkede kirke bestod af kor og skib fra romansk tid og nyere våbenhus.
Som følge af Vesterhavets nedbrydning af klinten vest for kirken blev den i 1926 erstattet af den nye Lønstrup Kirke hvortil en del af inventaret fra den gamle kirke blev overført.
I 1998 var den nordvestlige del af kirkegården truet af nedstyrtning, hvorfor der blev indledt arkæologiske undersøgelser inde i kirken og på kirkegården.
I 2007 var skrænten mod havet 9 m fra kirkebygningen, og trods ihærdige forsøg på at redde den, bl.a. ved kystsikring af klinten, påbegyndtes i september 2008 en nedtagning af bygningen med henblik på en evt. senere genopførelse et andet sted.
Nedbrydningen af kirken blev afsluttet i 2015 og er blevet nøje fulgt af Nationalmuseet.
Se kort, foto m.m. på www.korttilkirken.dk